Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 283/05)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»FERTŐD VIDÉKI SÁRGARÉPA«

EU-nr.: PGI-HU-02493 — 8. marts 2019

BOB ( ) BGB (X)

1. Betegnelse(r) [på BOB eller BGB]

»Fertőd vidéki sárgarépa«

2. Medlemsstat eller tredjeland

Ungarn

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede geografiske betegnelse »Fertőd vidéki sárgarépa« er en gulerod af arten Daucus carota L. De anvendte sorter er Fertődi vörös samt Nantes-typen Napa og Napoli.

Når »Fertőd vidéki sárgarépa« bringes i omsætning, har den en cylindrisk/konisk form, en længde på 150-250 mm, en diameter på mellem 15 og 40 mm og en vægt på mellem 50 og 150 g. Den har ingen siderødder eller rødder på rodspidsen. Rodens krop har en klar rød farve, er lang og glat og har ingen forgreninger eller sprækker. »Fertőd vidéki sárgarépa« er kendetegnet ved sin let søde smag. »Fertőd vidéki sárgarépa« adskiller sig fra andre gulerødder ved, at den er rødere og sødere og har en intens smag, og at den er lang, glat og uden forgreninger.

»Fertőd vidéki sárgarépa« har følgende kemiske parametre:

— sukkerindhold: mindst 5 mg/100 g i det friske produkt.

— kalkindhold: mindst 40 mg/100 g i det friske produkt.

— phosphorindhold: mindst 30 mg/100 g i det friske produkt.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

»Fertőd vidéki sárgarépa« dyrkes og høstes i det geografiske område beskrevet i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

Det geografiske område er beliggende i Győr-Moson-Sopron amt i Ungarns vestlige Transdonau-region inden for de administrative grænser for landsbyerne Hegykő og Fertőhomok i et område nord for hovedvejen, der løber gennem disse landsbyer og syd for Fertősøen.

5. Tilknytning til det geografiske område

Produktets tilknytning til det geografiske område er baseret på produktets kvalitet.

Den type gulerod, der dyrkes langs Fertősøen, har været kendt og populær i omkring 200 år nu. »Fertőd vidéki sárgarépa« adskiller sig fra gulerødder, der dyrkes andre steder i Ungarn, ved, at den er rødere og sødere og har en intens smag, og at den er lang, glat og uden forgreninger. Dette skyldes jordbunden og klimaet ved Fertősøen og ved foden af Alperne. Eftersom der er truffet foranstaltninger til bekæmpelse af oversvømmelse, gør den løse, dybtliggende, friske jord i den tørre søbund det muligt for rodgrøntsagens rødder at gro således, at de bliver dybe og glatte og uden forgreninger.

Udkanten af landsbyerne Hegykő og Fertőhomok er en del af Fertősøområdet, og de fælles kendetegn for jordbundsbeskaffenheden er den heterogene, mosaiklignende placering, den aflejrede, lagdelte jordbundsprofil, den meget varierede mekaniske sammensætning, det høje CaCO3-indhold og en alkalinitet, som i nogle tilfælde er stærk.

Jorden ved Fertősøen har altid været præget af naturlige vandbevægelser. Lavereliggende områder oversvømmes ofte af vand fra Fertősøen, når vandstanden er høj, eller der er vedvarende nordenvind, og dette fører opløste salte og løst sand, siltjord og lerpartikler til de oversvømmede områder. De primærfaktorer, der påvirker jorddannelsen i området, er derfor sedimentaflejring og udfladende engjordsdannelse samt saltophobning og tilsaltning. Denne type jord er typisk grålig i farven og indeholder aflejringer og groft sand fra bunden af søen. Den er nem at bearbejde, men har stadig en god vandbalance, hvilket gør den velegnet til dyrkning af rodgrøntsager såsom »Fertőd vidéki sárgarépa«.

De høje kalk- og phosphorværdier for denne gulerod er resultatet af de primærfaktorer, der påvirker jorddannelsen ved Fertősøen, dvs. sedimentaflejring og udfladende engjordsdannelse samt saltophobning og tilsaltning.

De lokale klimaforhold er også gunstige for dyrkning af »Fertőd vidéki sárgarépa«, da dette område udgør Ungarns koldeste og vådeste slette. Nedbøren er jævnt fordelt i hele vækstperioden, hvilket er ideelt for udviklingen af »Fertőd vidéki sárgarépa«. Det høje og ensartede fugtniveau, der kræves under spiringen og den indledende vækstperiode for gulerodens krop, stammer fra regionens årlige nedbør på 650-700 mm. Udbytteniveauerne er velafbalancerede takket være jordens vandindhold og grundvandsspejlet i den enorme Fertősø, som ligger ca. 1 200-1 500 m væk og sikrer den fugtighed, der kræves i betragtning af de fremherskende nord-nordvestlige vinde.

Middeltemperaturen er -2 °C i januar og +22 °C i juli med en årlig middeltemperatur på omkring +10 °C. De lave sommertemperaturer er velegnede til dyrkning af »Fertőd vidéki sárgarépa«, eftersom gulerodens optimale dyrkningstemperatur er omkring 16 °C. Varmt vejr fremmer toppens vækst, men skader dannelsen af roden. Moderate varmegrader fremmer også dannelsen af caroten, som giver »Fertőd vidéki sárgarépa« en farve, der organoleptisk beskrevet er tydeligt rødere end gulerødder, der dyrkes andre steder (Hanna Némethy Zoltánné Uzoni, 2001).

Området er velsignet med rigeligt solskin fra forår til efterår med op til 2 000 solskinstimer om året. Under modningen fremmer det høje antal solskinstimer dannelsen af sukker, der giver guleroden dens søde smag.

Under højderygsbeplantningen, der foregår med lokal ekspertise, dynges jorden op i højderygge med en højde på 30 cm og med en indbyrdes afstand af 75 cm mellem midten af højderyggenes toppunkt. På toppen af højderyggen spredes der 25-30 frø pr. meter i tvillingerækker i en dybde af 1-2 cm. Sådybden har væsentlig betydning for, at planten spirer jævnt op af jorden.

Højderygsbeplantningsteknikkerne fremmer dannelsen af glatte rødder uden forgreninger, sådan som Hanna Némethy Zoltánné Uzoni har påvist i sin doktorafhandling (2001).

Både regionens middeltætte sandholdige lerjord og klimaet er ideelt til produktion af rodgrøntsager såsom »Fertőd vidéki sárgarépa«. Højderygsbeplantningsteknikken er blevet videregivet gennem generationer i efterhånden 150 år og er nøglen til gulerodens succes.

»Fertőd vidéki sárgarépa« er et kendt, anerkendt og efterspurgt produkt blandt forbrugerne. Dens betydning fremhæves i en doktorafhandling skrevet af Dénes Sándor ved Pécs’ Universitet i 2012, der bærer titlen »A gasztronómia szerepe Magyarország idegenforgalmi földrajzában« [Gastronomiens aftryk på Ungarns turistkort], hvor han henviser til »Fertőd vidéki sárgarépa« som en af de typiske, lokale ingredienser i den vestlige Transdonau-region.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

https://gi.kormany.hu/foldrajzi-arujelzok

(1) EUT L 343 af 14.12.2012, s. 1.